b"\n_START_ARTICLE_\nPrinc Harry, vojvoda Susse\xc5\xa1ki\n_START_SECTION_\nZgodnje \xc5\xbeivljenje\n_START_PARAGRAPH_\nHarry se je rodil v bolni\xc5\xa1nici St Mary v Paddingtonu v Londonu 15. septembra 1984 ob 16.20 kot drugi otrok prestolonaslednika Charlesa, vali\xc5\xbeanskega princa, in njegove \xc5\xbeene Diane, vali\xc5\xbeanske princese. Kr\xc5\xa1\xc4\x8den je bil kot Henry Charles Albert David 21. decembra 1984 v kapeli svetega Jurija na gradu Windsor. Krstil ga je nad\xc5\xa1kof Canterburyja Robert Runcie. Njegovi botri so bili princ Andrew (stric po o\xc4\x8detovi strani), Lady Sarah Armstrong Jones, Carolyn Bartholomew (rojena Pride), Bryan Organ, Gerald Ward (nekdanji \xc4\x8dastnik) in Lady Celia Vestey (rojena Knight)._NEWLINE_Diana je \xc5\xbeelela, da bi Harry in William izkusila ve\xc4\x8d stvari kot prej\xc5\xa1nji kraljevi otroci, zato ju je peljala na razli\xc4\x8dna mesta, vse od Disneylanda preko McDonald'sa do klinik za bolnike z AIDS-om in zaveti\xc5\xa1\xc4\x8d za brezdomce. Harry je zgodaj za\xc4\x8del spremljati star\xc5\xa1e na uradnih obisk. Njegova prva \xc4\x8dezmorska pot je vodila s star\xc5\xa1i v Italijo leta 1985._NEWLINE_Star\xc5\xa1i so se lo\xc4\x8dili leta 1996, leto dni pozneje pa je mama umrla v prometni nesre\xc4\x8di v Parizu. V \xc4\x8dasu njene smrti sta bila Harry in William na gradu Balmoral pri o\xc4\x8detu, ki jima je tudi sporo\xc4\x8dil novico. Na materinem pogrebu je takrat 12-letni Harry \xc5\xa1el za njeno krsto skupaj z o\xc4\x8detom, bratom, dedkom po o\xc4\x8detovi strani in stricem po mamini strani vse od kensingtonske pala\xc4\x8de do opatije Westminster.\n_START_SECTION_\nIzobrazba\n_START_PARAGRAPH_\nKakor o\xc4\x8de in brat se je tudi Harry izobra\xc5\xbeeval v zasebnih \xc5\xa1olah. Za\xc4\x8del je v londonskih vrtcu Jane Mynors in mali \xc5\xa1oli Wetherby. Nadaljeval je na osnovni \xc5\xa1oli Ludgrove, zatem pa po sprejemnih izpitih na kolid\xc5\xbe Eton. To je bilo v nasprotju s tradicijo Windsorjev, ki so nadaljevali na Gordonstounu (Harryjev dedek, o\xc4\x8de, dva strica in dva bratranca), ampak je sledilo tradiciji dru\xc5\xbeine Spencer, saj sta se na Etonu \xc5\xa1olala Dianin o\xc4\x8de in brat._NEWLINE_Junija 2003 je Harry zaklju\xc4\x8dil izobra\xc5\xbeevanje na Etonu. Pri dveh predmetih je bil ocenjen z najvi\xc5\xa1jo oceno A, pri umetnosti z B in pri geografiji z D. Odlikoval se je v \xc5\xa1portu, predvsem pri polu in ragbiju. Z dvema A ocenama je bil Harry upravi\xc4\x8den, da zaprosi za mesto v britanski vojski. Ena izmed njegovih nekdanjih u\xc4\x8diteljic je sicer izjavila, da Harry ni bil ble\xc5\xa1\xc4\x8de\xc4\x8d u\xc4\x8denec in da so mu nekateri zaposleni na Etonu pomagali goljufati na preizkusih znanja. Tako Harry kot \xc5\xa1ola sta to zanikala. Uradno je bilo pozneje priznano le, da je Harry dobil pomo\xc4\x8d pri pripravi posebnega projekta, ki ga je potreboval za sprejem na kraljevo voja\xc5\xa1ko akademijo Sandhurst._NEWLINE_Po opravljenem \xc5\xa1olanju si je Harry vzel leto premora in odpotoval v Avstralijo, kjer je kot v preteklosti njegov o\xc4\x8de delal na farmi z govedom, sodeloval pa je tudi v tekmi pola med mladimi Angle\xc5\xbei in mladimi Avstralci. Pozneje je odpotoval \xc5\xa1e v Lesoto, kjer je pomagal sirotam, posnel pa je tudi dokumentarni film Pozabljeno kraljestvo (The Forgotten Kingdom).\n_START_SECTION_\nZasebno \xc5\xbeivljenje\n_START_PARAGRAPH_\nHarry u\xc5\xbeiva v \xc5\xa1tevilnih \xc5\xa1portih, vklju\xc4\x8dno s tekmovalnim polom, smu\xc4\x8danjem in motokrosom. Navija za nogometni klub Arsenal. Prav tako navdu\xc5\xa1eno spremlja ragbi in je podprl kandidaturo Anglije za gostovanje svetovnega prvenstva v ragbiju leta 2015._NEWLINE_V mladosti se ga je prijel sloves upornega mladeni\xc4\x8da, v tabloidih so ga ozna\xc4\x8dili za divjega otroka. Ko je bil star 17 let, so ga zasa\xc4\x8dili pri kajenju marihuane, mladoleten je popival s prijatelji in fizi\xc4\x8dno napadal paparace, ki so ga zasledovali v no\xc4\x8dnih klubih. V hi\xc5\xa1i Highgrove House so ga fotografirali na tematski zabavi Colonial and Native, kjer je bil oble\xc4\x8den v uniformo nem\xc5\xa1kega nacisti\xc4\x8dnega korpusa v Afriki, ki je imela na sebi trak s svastiko. Pozneje se je v javni izjavi opravi\xc4\x8dil za svoje vedenje._NEWLINE_Januarja 2009 je britanski tabloid News of the World objavil video, ki ga je Harry posnel tri leta prej v Pakistanu. Na njem je prikazal kolega kadeta s turbanom na glavi in ga poklical \xc2\xbbNa\xc5\xa1 mali prijatelj Paki\xc2\xab, uporabil pa je tudi zmerljivko \xc2\xbbraghead\xc2\xab. Takratni vodja opozicije David Cameron je izraz opisal kot nesprejemljiv, \xc4\x8dasopis The Daily Telegraph pa ga je ozna\xc4\x8dil za rasisti\xc4\x8dnega. Britanska mladinska muslimanska organizacija Harryja ozna\xc4\x8dila za huligana. Iz pala\xc4\x8de Clarence House je hitro pri\xc5\xa1lo Harryjevo opravi\xc4\x8dilo, kjer je dejal, da v njegovih pripombah ni bilo zlobnih namenov. Nekdanji britanski poslanec in marinec Rod Richards mu je stopil v bran in izjavil, da so tak\xc5\xa1ni vzdevki pogosti med voja\xc5\xa1kimi tovari\xc5\xa1i, saj so tudi njega ve\xc4\x8dkrat klicali Taffy, druge so imenovali Yankie, Oz ali Kiwi. V tem primeru je Paki predstavljal okraj\xc5\xa1avo za Pakistance, zato v tem primeru ni videl \xc5\xbealjivih namenov._NEWLINE_Med dopustovanjem v Las Vegasu avgusta 2012 so Harryja in neznano mlado \xc5\xbeensko fotografirali gola v sobi v hotelu Wynn Las Vegas med igro biljarda. 21. avgusta 2012 je fotografije objavila spletna stran American celebrity website TMZ, naslednji dan pa so se pojavile v medijih po vsem svetu. Fotografije so prikazali ameri\xc5\xa1ki mediji, britanski pa so se jih bali objaviti. Kraljevi svetovalci so sporo\xc4\x8dili, da se bo pala\xc4\x8da Clarence House obrnila na prito\xc5\xbebeno komisijo za tisk (PCC), \xc4\x8de bodo slike uporabili tudi britanski mediji. Iz pala\xc4\x8de St James so potrdili, da je na fotografijah res Harry, ki pa je v bistvu \xc5\xbertev, saj je \xc5\xa1lo za vdor v zasebnost, zato so se obrnili na PCC, saj so sli\xc5\xa1ali, da \xc5\xa1tevilni britanski \xc4\x8dasniki razmi\xc5\xa1ljajo o objavi fotografij. 24. avgusta 2012 jih je objavil \xc4\x8dasopis The Sun._NEWLINE_Ankete, ki so jih naredili v Zdru\xc5\xbeenem kraljestvu novembra 2012, so pokazale, da je Harry tretji najbolj priljubljen \xc4\x8dlan kraljeve dru\xc5\xbeine za Williamom in kraljico.\n_START_SECTION_\nJames Hewitt\n_START_PARAGRAPH_\nPojavljala so se namigovanja, da je Harry v resnici sin Jamesa Hewitta, s katerim je imela Diana afero. V odgovoru je Hewitt novinarjem povedal, da se je Harry rodil pred za\xc4\x8detkom njegove afere z vali\xc5\xbeansko princeso. Leta 2002 je izjavil:_NEWLINE_\xc2\xbbResni\xc4\x8dno ni nobene mo\xc5\xbenosti, da bi bil Harryjev o\xc4\x8de. Lahko vam zagotovim, da nisem. Res je, da imava podobne rde\xc4\x8de lase in da ljudje pravijo, da sva si podobna. Nikoli nisem spodbujal teh primerjav. \xc4\x8ceprav sem bil z Diano dolgo \xc4\x8dasa, moram \xc5\xa1e enkrat za vselej povedati, da nisem Harryjev o\xc4\x8de. Ko sva se z Diano spoznala, je bil Harry \xc5\xbee mal\xc4\x8dek.\xc2\xab_NEWLINE_Izjavo je dal tudi eden izmed Dianinih varnostnikov Ken Wharfe:_NEWLINE_\xc2\xbbZlonamerne govorice o resni\xc4\x8dnem o\xc4\x8detu princa Harryja so zelo razjezile Diano. Neumnost je treba kon\xc4\x8dati tukaj in zdaj. Harry se je rodil 15. septembra 1984. Z Diano se nista sre\xc4\x8dala pred poletjem 1986. Rde\xc4\x8di lasje, ki naj bi bili dokaz, so lastnost dru\xc5\xbeine Spencer.\xc2\xab\n_START_SECTION_\nRazmerja\n_START_PARAGRAPH_\nChelsy Davy, h\xc4\x8di poslovne\xc5\xbea Charlesa Davyja iz Zimbabveja, je bila v intervjuju za 21. rojstni dan omenjena kot njegovo dekle. Harry je izjavil, da bi\xc2\xa0\xc2\xbb... rad vsem povedal, kako \xc4\x8dudovita je, a ko za\xc4\x8dnem govoriti o tem, se preve\xc4\x8d odprem. Obstaja resnica in obstajajo la\xc5\xbei o tem, vendar ne smem povedati resnice.\xc2\xab\xc2\xa0Davy je bil prisoten na slovesnostih, ko je Harry prejel medaljo za svoje slu\xc5\xbeenje v Afganistanu in ko je prejel odlikovanje od svojega o\xc4\x8deta. V za\xc4\x8detku leta 2009 je bilo sporo\xc4\x8deno, da se je par po petih letih poznanstva raz\xc5\xa1el._NEWLINE_Maja 2012 je Harry preko sestri\xc4\x8dne princese Eugenie spoznal Cressido Bonas. 30. aprila 2014 je bilo objavljeno, da se je par prijateljsko raz\xc5\xa1el._NEWLINE_8. novembra 2016 je kensingtonska pala\xc4\x8da potrdila, da je princ Harry \xc5\xbee nekaj mesecev v zvezi z ameri\xc5\xa1ko igralko Meghan Markle. Septembra 2017 sta se prvi\xc4\x8d pojavila skupaj v javnosti na uradnem kraljevem nastopu ob otvoritveni slovesnosti iger Invictus v Torontu. 27. novembra 2017 sta Clarence House in kensingtonska pala\xc4\x8da oznanili, da sta se Marklova in princ zaro\xc4\x8dila. Poroka je na\xc4\x8drtovana za maj 2018 v kapeli svetega Jurija v windsorskem gradu. Po poroki nameravata \xc5\xbeiveti na posestvu kensingtonske pala\xc4\x8de Nottingham Cottage v Londonu. Zaro\xc4\x8dni prstan, ki ga je Harry dal Meghan, vsebuje tri diamante. Dva izmed njih sta pripadala Harryjevi materi princesi Diani. Poro\xc4\x8dila sta se v kapeli svetega Jurija na gradu Windsor 19. maja 2018. Naselila sta se na posestvu kensingtonske pala\xc4\x8de Nottingham Cottage v Londonu.\n_START_SECTION_\nDu\xc5\xa1evno zdravje in pomo\xc4\x8d\n_START_PARAGRAPH_\nV intervjuju za The Daily Telegraph leta 2017, ob 20-letnici Dianine smrti, je Harry priznal, da je potreboval psiholo\xc5\xa1ko podporo, da se je lahko kon\xc4\x8dno sprijaznil z materino smrtjo, s \xc4\x8dimer se je boril \xc5\xa1e v svojih poznih dvajsetih letih. Dejal je, da sta prvi dve leti po njeni smrti zanj predstavljali popoln kaos."